Η δέσμη μέτρων του ευρωπαϊκού εξαμήνου του 2022 αποσκοπεί: να συνδράμει τα κράτη μέλη της Ευρωπαϊκής Ένωσης (ΕΕ) στον ευρύτερο συντονισμό της οικονομικής πολιτικής και της πολιτικής απασχόλησης· στη διασφάλιση ότι οι κοινές προσπάθειες εστιάζονται στην εκπόνηση ποιοτικών και φιλόδοξων σχεδίων ανάκαμψης και ανθεκτικότητας (ΣΑΑ)· στην ανάλυση της ανθεκτικότητας κάθε κράτους μέλους· στην παροχή καθοδήγησης στα κράτη μέλη ώστε να αντιμετωπίσουν κατάλληλα τις επίμονες και νέες προκλήσεις και να επιτύχουν τους κοινούς βασικούς στόχους πολιτικής τους· στον προσδιορισμό των προκλήσεων και των προτεραιοτήτων πολιτικής σε νέα ειδικά κεφάλαια REPowerEU των ΣΑΑ για τη μείωση της εξάρτησης από τα ορυκτά καύσιμα μέσω μεταρρυθμίσεων και επενδύσεων σύμφωνα με τους στόχους REPowerEU. Η εαρινή δέσμη περιλαμβάνει: ειδικές ανά χώρα συστάσεις (CSR) και ανά χώρα εκθέσεις για τα 27 κράτη μέλη· εμπεριστατωμένες επισκοπήσεις για 12 κράτη μέλη· έκθεση για τα δημόσια ελλείμματα· γνωμοδοτήσεις για τα σχέδια δημοσιονομικών προγραμμάτων της Γερμανίας και της Πορτογαλίας· τη 14η έκθεση ενισχυμένης εποπτείας για την Ελλάδα· εκθέσεις εποπτείας μετά την εφαρμογή προγράμματος για την Ιρλανδία, την Ισπανία, την Κύπρο και την Πορτογαλία· πρόταση απόφασης του Συμβουλίου της Ευρωπαϊκής Ένωσης σχετικά με κατευθυντήριες γραμμές για τις πολιτικές απασχόλησης των κρατών μελών· και μια έκθεση παρακολούθησης σχετικά με την πρόοδο που έχει σημειωθεί στους στόχους βιώσιμης ανάπτυξης των Ηνωμένων Εθνών σε ένα πλαίσιο της ΕΕ. REPowerΕΕ και το ευρωπαϊκό εξάμηνο Η οικονομία της ΕΕ αναμένεται να συνεχίσει να αναπτύσσεται το 2022 και το 2023, αλλά ο επιθετικός πόλεμος της Ρωσίας κατά της Ουκρανίας έχει δημιουργήσει νέες προκλήσεις που σχετίζονται με την ενεργειακή ασφάλεια και την εξάρτηση από τα ορυκτά καύσιμα. Ωστόσο, η ΕΕ εξακολουθεί να δείχνει ανθεκτικότητα ενόψει αυτών των νέων συνθηκών. Το REPowerEU είναι το σχέδιο της ΕΕ για να σταματήσει η εξάρτηση από τα ρωσικά ορυκτά καύσιμα επιταχύνοντας τη μετάβαση στην καθαρή ενέργεια και τη συνένωση δυνάμεων για την επίτευξη ενός πιο ανθεκτικού ενεργειακού συστήματος και μιας πραγματικής ενεργειακής ένωσης. Οι CSR που εγκρίθηκαν: παρέχουν καθοδήγηση στα κράτη μέλη σχετικά με την αντιμετώπιση αυτών των νέων προκλήσεων και την επίτευξη των κοινών βασικών στόχων πολιτικής· περιλαμβάνουν κατευθυντήριες γραμμές για τα νέα κεφάλαια REPwerEU στο πλαίσιο των ΣΑΑ, τις βασικές ειδικές ανά χώρα συστάσεις για το 2022 για τη μείωση της εξάρτησης από τα ορυκτά καύσιμα μέσω μεταρρυθμίσεων και επενδύσεων σύμφωνα με τους στόχους του REPowerEU. Ειδικές ανά χώρα εκθέσεις και ανταγωνιστική βιωσιμότητα Η εαρινή δέσμη μέτρων του 2022 επαναφέρει τις ανά χώρα εκθέσεις και τις ειδικές συστάσεις ανά χώρα, παρέχοντας μια συνοπτική εικόνα των υφιστάμενων και των νεοεμφανιζόμενων προκλήσεων για τα κράτη μέλη με βάση τις τέσσερις διαστάσεις της ανταγωνιστικής βιωσιμότητας — περιβαλλοντική βιωσιμότητα, παραγωγικότητα, δικαιοσύνη και μακροοικονομική σταθερότητα — καθώς και της ανθεκτικότητας των μεμονωμένων κρατών μελών για την αντιμετώπιση αυτών των προκλήσεων. Δημοσιονομική πολιτική Η δημοσιονομική καθοδήγηση συνιστά τον μετριασμό του αντίκτυπου της αύξησης των τιμών της ενέργειας, ιδίως για τα ευάλωτα νοικοκυριά, λαμβάνοντας υπόψη τον δυνητικό αντίκτυπο των μέτρων στον πληθωρισμό και τη δημοσιονομική βιωσιμότητα, τη συνοχή με τον μακροπρόθεσμο στόχο της μείωσης της συνολικής εξάρτησης από τα ορυκτά καύσιμα και της απεξάρτησης από τις εισαγωγές ρωσικών ορυκτών καυσίμων. Ενέργεια και περιβαλλοντική βιωσιμότητα Οι συστάσεις, μεταξύ άλλων, είναι: επιτάχυνση της απανθρακοποίησης· συνέχιση της μετάβασης σε μια κυκλική οικονομία· μείωση της ενεργειακής κατανάλωσης και αύξηση της χρήσης ανανεώσιμης ενέργειας· εξάλειψη των επαχθών διοικητικών διαδικασιών που εμποδίζουν την ανάπτυξη έργων ανανεώσιμης ενέργειας. Παραγωγικότητα Η διασφάλιση της εύρυθμης λειτουργίας της ενιαίας αγοράς εξακολουθεί να έχει καίρια σημασία για την αύξηση της παραγωγικότητας, την οικονομική ευημερία και τη σύγκλιση. Οι φιλόδοξες μεταρρυθμίσεις που θα αποσκοπούν στη βελτίωση του επιχειρηματικού περιβάλλοντος, των διοικητικών ικανοτήτων και της θεσμικής ανθεκτικότητας πρέπει να συνοδεύουν πρόσθετες επενδύσεις. Τα αποτελεσματικά και καλά συντονισμένα μέσα έρευνας και καινοτομίας, σε συνδυασμό με περαιτέρω προσπάθειες για τη γεφύρωση του χάσματος μεταξύ καινοτομίας και αγοράς, έχουν ζωτική σημασία για την επιτάχυνση της πράσινης και της ψηφιακής μετάβασης και τη μείωση της εξάρτησης από τα ορυκτά καύσιμα σε όλα τα κράτη μέλη και τις περιφέρειες. Οι επενδύσεις σε ψηφιακές υποδομές και τεχνολογίες αποτελούν πολύτιμους παράγοντες διευκόλυνσης του πράσινου και ψηφιακού μετασχηματισμού των οικονομιών και των κοινωνιών μας και πρέπει να συμπληρωθούν με επενδύσεις στην ψηφιακή εκπαίδευση, στα άτομα και τις δεξιότητές τους, μεταξύ άλλων για τη στήριξη της αναβάθμισης των δεξιοτήτων και της επανειδίκευσης. Δικαιοσύνη Ο ευρωπαϊκός πυλώνας κοινωνικών δικαιωμάτων αποτελεί το γενικό κατευθυντήριο πλαίσιο για τη διασφάλιση της δικαιοσύνης στην ΕΕ· η πλήρης εφαρμογή του έχει κομβική σημασία για την επίτευξη ανοδικής κοινωνικής και οικονομικής σύγκλισης. Η διασφάλιση της πρόσβασης σε ποιοτική εκπαίδευση, καθώς και της επαρκούς κάλυψης από δίκτυα κοινωνικής προστασίας και συστήματα μειωμένου ωραρίου εργασίας είναι απαραίτητη. Οι υποστηρικτικές πολιτικές για τα ευάλωτα νοικοκυριά θα πρέπει να είναι προσωρινές και στοχευμένες, προκειμένου να είναι πιο αποτελεσματικές, με παράλληλη διατήρηση των κινήτρων για τη μείωση της κατανάλωσης ορυκτών καυσίμων και τον περιορισμό των δημοσιονομικών τους επιπτώσεων. Οι συνεχείς μεταρρυθμίσεις και επενδύσεις των κρατών μελών θα έχουν ζωτική σημασία για τη στήριξη της δημιουργίας ποιοτικών θέσεων εργασίας, της ανάπτυξης δεξιοτήτων και της ομαλής μετάβασης στην αγορά εργασίας. Mακροοικονομική σταθερότητα Η δημοσιονομική πολιτική θα πρέπει να είναι συνετή το 2023 και, παράλληλα, να είναι έτοιμη να αντιδράσει στην εξελισσόμενη οικονομική κατάσταση. Για τη μείωση των κινδύνων που απορρέουν από την κλιματική αλλαγή, τα κράτη μέλη ενθαρρύνονται να εξετάζουν συστηματικά τις επιπτώσεις της στον δημοσιονομικό προγραμματισμό, παράλληλα με πολιτικές και εργαλεία που συμβάλλουν στην πρόληψη, τη μείωση και την ετοιμότητα έναντι των επιπτώσεων που σχετίζονται με το κλίμα με δίκαιο τρόπο. Συνιστάται σε όλα τα κράτη μέλη να επεκτείνουν τις δημόσιες επενδύσεις για την πράσινη και την ψηφιακή μετάβαση και για την ενεργειακή ασφάλεια, μεταξύ άλλων με τη χρήση του ΜΑΑ, του REPowerEU και άλλων ταμείων της ΕΕ. Η συνέχιση της διασφάλισης της βιωσιμότητας του δημόσιου χρέους εξακολουθεί να είναι σημαντική για πολλά κράτη μέλη, και γίνονται συντονισμένες προσπάθειες για την ενίσχυση της καταπολέμησης του επιθετικού φορολογικού σχεδιασμού και της φοροδιαφυγής. Συμπέρασμα Η αντιμετώπιση των συνεχών και νεοεμφανιζόμενων προκλήσεων θα έχει ζωτική σημασία για τη διασφάλιση της ανθεκτικότητας των ευρωπαϊκών οικονομιών και κοινωνιών και της βιώσιμης και χωρίς αποκλεισμούς ανάπτυξης. Το 2022 το ευρωπαϊκό εξάμηνο επικεντρώνεται στη βιώσιμη και χωρίς αποκλεισμούς ανάκαμψη με βάση την εφαρμογή φιλόδοξων ΣΑΑ και τις τέσσερις διαστάσεις της ανταγωνιστικής βιωσιμότητας. Πέρα από τη συνέχιση της εφαρμογής των ΣΑΑ, τα κράτη μέλη θα πρέπει να αναλάβουν δράση για την εφαρμογή των ειδικών ανά χώρα συστάσεων του 2022, οι οποίες αντικατοπτρίζουν τις εναπομένουσες και αναδυόμενες προκλήσεις, λαμβάνοντας υπόψη το σχέδιο REPowerEU.